Addysg, Cymru Enwi a chychwyn 1 Enwʼr Rheoliadau hyn yw Rheoliadau Anghenion Dysgu Ychwanegol (Rhestr o Sefydliadau Ôl-16 Arbennig Annibynnol) (Cymru) 2020 a deuant i rym ar 4 Ionawr 2021. Dehongli 2 Yn y Rheoliadau hyn— ystyr “DDdY” (“ ALP ”) yw darpariaeth ddysgu ychwanegol; ystyr “y Ddeddf” (“ the Act ”) yw Deddf Anghenion Dysgu Ychwanegol aʼr Tribiwnlys Addysg (Cymru) 2018; ystyr “y rhestr” (“ the list ”) ywʼr rhestr a gyhoeddir gan Weinidogion Cymru o dan adran 56(2) oʼr Ddeddf; ystyr “SOAA” (“ ISPI ”) yw sefydliad ôl-16 arbennig annibynnol o fewn ystyr adran 56(6) oʼr Ddeddf; ystyr “trefniadau yn yr SOAA” (“ arrangements at the ISPI ”) ywʼr trefniadau a restrir yn rheoliad 3(b). Y rhestr o SOAAau 3 Rhaid iʼr rhestr gynnwys, mewn cysylltiad â phob SOAA sydd wedi ei gynnwys— a yr wybodaeth a ganlyn— i ei enw masnachu; ii cyfeiriad y wefan (os yw ar gael); iii ei gyfeiriad; iv a ywʼn darparu llety preswyl; v y dyddiad y cynhwyswyd yr SOAA yn y rhestr; vi y dyddiad y cymeradwywyd unrhyw newidiadau iʼr trefniadau yn yr SOAA gan Weinidogion Cymru; b yr wybodaeth a ganlyn syʼn ymwneud â threfniadau yn yr SOAA— i ystod oedran y personau y maeʼr SOAA yn darparu ar eu cyfer; ii nifer y personau y maeʼr SOAA yn darparu ar eu cyfer; iii y perchennog; iv y math o DDdY a ddarperir gan yr SOAA. Trefniadau SOAAau 4 1 Caiff perchennog SOAA wneud cais i Weinidogion Cymru i gymeradwyo trefniadau yn yr SOAA. 2 Rhaid i gais am gymeradwyaeth o dan y rheoliad hwn gael ei wneud yn ysgrifenedig. 3 Rhaid i Weinidogion Cymru hysbysuʼr perchennog pa un a ydynt yn cymeradwyoʼr trefniadau ai peidio. 4 Rhaid iʼr perchennog ddarparu i Weinidogion Cymru unrhyw wybodaeth syʼn ymwneud âʼr trefniadau yn yr SOAA syʼn rhesymol ofynnol gan Weinidogion Cymru. Gofynion i gydymffurfio â hwy fel amod o gynnwys SOAA yn y rhestr 5 1 Caiff perchennog SOAA wneud cais i Weinidogion Cymru i gynnwys SOAA yn y rhestr. 2 Er mwyn i SOAA gael ei gynnwys yn y rhestr— a rhaid bod y trefniadau yn yr SOAA wedi eu cymeradwyo; b rhaid i berchennog yr SOAA ddarparuʼr canlynol i Weinidogion Cymru— i yr wybodaeth a grybwyllir yn rheoliad 3(a)(i) – (iv); ii tystiolaeth syʼn bodloni Gweinidogion Cymru bod yr SOAA yn ariannol hyfyw; iii tystiolaeth syʼn bodloni Gweinidogion Cymru o ran ansawdd y DDdY a ddarperir yn yr SOAA gan gynnwys— aa (os ywʼr SOAA yng Nghymru) adroddiadau syʼn ymwneud âʼr SOAA gan Brif Arolygydd Ei Mawrhydi dros Addysg a Hyfforddiant yng Nghymru neu Weinidogion Cymru (os ydynt ar gael); bb (os ywʼr SOAA yn Lloegr) adroddiadau syʼn ymwneud âʼr SOAA gan Brif Arolygydd Ei Mawrhydi dros Addysg, Gwasanaethau Plant a Sgiliau neuʼr Comisiwn Ansawdd Gofal (os ydynt ar gael); iv unrhyw wybodaeth arall syʼn ymwneud â’r DDdY neu reoli neu lywodraethu’r SOAA syʼn rhesymol ofynnol gan Weinidogion Cymru. 3 Rhaid i Weinidogion Cymru hysbysuʼr perchennog pa un a gaiff yr SOAA ei gynnwys yn y rhestr ai peidio. Gofynion i gydymffurfio â hwy tra bo’r SOAA wedi ei gynnwys yn y rhestr 6 Rhaid i SOAA sydd wedi ei gynnwys yn y rhestr, yn dilyn cais gan Weinidogion Cymru, ddarparuʼr wybodaeth a ganlyn iddynt— a tystiolaeth syʼn bodloni Gweinidogion Cymru bod yr SOAA yn ariannol hyfyw; b tystiolaeth sy’n bodloni Gweinidogion Cymru o ran ansawdd y DDdY gan gynnwys— i (os ywʼr SOAA yng Nghymru) adroddiadau syʼn ymwneud âʼr SOAA gan Brif Arolygydd Ei Mawrhydi dros Addysg a Hyfforddiant yng Nghymru neu Weinidogion Cymru (os ydynt ar gael); ii (os ywʼr SOAA yn Lloegr) adroddiadau syʼn ymwneud âʼr SOAA gan Brif Arolygydd Ei Mawrhydi dros Addysg, Gwasanaethau Plant a Sgiliau neuʼr Comisiwn Ansawdd Gofal (os ydynt ar gael); c unrhyw wybodaeth arall syʼn ymwneud â’r DDdY, rheoli neu lywodraethu’r SOAA neuʼr trefniadau yn yr SOAA syʼn rhesymol ofynnol gan Weinidogion Cymru. Newid i drefniadau 7 1 Caiff perchennog SOAA wneud cais i Weinidogion Cymru i gymeradwyo newid yn y trefniadau yn yr SOAA. 2 Rhaid i gais am gymeradwyaeth o dan y rheoliad hwn gael ei wneud yn ysgrifenedig ac, yn achos cymeradwyaeth i newid perchennog, rhaid iʼr perchennog newydd arfaethedig wneud y cais. 3 Rhaid i Weinidogion Cymru hysbysuʼr perchennog ac unrhyw berchennog newydd arfaethedig a pa un ydynt yn cymeradwyoʼr newid iʼr trefniadau ai peidio. Cais gan y perchennog i ddileu’r SOAA o’r rhestr 8 1 Caiff perchennog SOAA wneud cais i Weinidogion Cymru i ddileu’r SOAA oʼr rhestr. 2 Rhaid i gais i ddileu o dan y rheoliad hwn gael ei wneud yn ysgrifenedig a phennu dyddiad o leiaf 28 o ddiwrnodau o ddyddiad y cais. 3 Bydd dileu’r SOAA o’r rhestr yn cymryd effaith— a ar y dyddiad a bennir yn y cais; neu b ar ddyddiad y cytunir arno rhwng perchennog yr SOAA a Gweinidogion Cymru. 4 Rhaid i Weinidogion Cymru hysbysu pob awdurdod lleol yng Nghymru o’r dyddiad y bydd yr SOAA yn cael ei ddileu o’r rhestr. Ystyried dileuʼr SOAA oʼr rhestr 9 1 Caiff Gweinidogion Cymru ystyried y canlynol wrth benderfynu pa un ai i ddileu SOAA o’r rhestr— a tystiolaeth syʼn ymwneud â hyfywedd ariannol yr SOAA; b yr adroddiadau syʼn ymwneud âʼr SOAA y cyfeirir atynt yn rheoliad 5(2); c unrhyw dystiolaeth a ddaw i law o ganlyniad i gais o dan reoliad 6; a d unrhyw bryderon difrifol am yr SOAA a ddaw i law gan awdurdod lleol, person syʼn mynychuʼr SOAA neu gan unrhyw berson arall. Dileu o’r rhestr 10 1 Os yw Gweinidogion Cymru yn penderfynu dileu SOAA oʼr rhestr, rhaid iddynt hysbysu perchennog yr SOAA am y penderfyniad hwnnw. 2 Rhaid i Weinidogion Cymru hysbysu pob awdurdod lleol yng Nghymru am y penderfyniad hwnnw. 3 Caiff yr SOAA ei ddileu oʼr rhestr yn unol â rheoliad 11(3) neu 12(3) (yn ôl y digwydd) os ywʼr perchennog yn arfer yr hawl i apelio y cyfeirir ati yn rheoliad 11, ac ym mhob achos arall bydd y dileu yn cymryd effaith ar ôl i 28 o ddiwrnodau ddod i ben syʼn dechrau âʼr diwrnod y cyflwynir yr hysbysiad o’r penderfyniad i ddileu iʼr perchennog. Hawl i apelio 11 1 Caiff perchennog SOAA apelio iʼr Tribiwnlys Haen Gyntaf yn erbyn penderfyniad— a i wrthod rhestru SOAA; b i ddileu SOAA oʼr rhestr; c i beidio â chymeradwyo trefniadau yn yr SOAA; d i beidio â chymeradwyo newid i drefniadau yn yr SOAA. 2 Rhaid i apêl gael ei chyflwyno o fewn y cyfnod o 28 o ddiwrnodau syʼn dechrau âʼr diwrnod y cyflwynir hysbysiad oʼr penderfyniad i wrthod, i ddileu, neu i beidio â chymeradwyo iʼr perchennog (“y cyfnod apelio”). 3 Pan fo apêl yn cael ei gwneud yn erbyn penderfyniad i ddileu SOAA oʼr rhestr— a os caiff yr apêl ei thynnuʼn ôl neu ei gwaredu fel arall cyn iʼr tribiwnlys ddyfarnu arni o dan reoliad 12, caiff Gweinidogion Cymru ddileuʼr SOAA oʼr rhestr ar unrhyw ddyddiad ar ôl y cyfnod apelio y maent yn ei benderfynu, a b mewn unrhyw achos arall, dim ond yn unol âʼr dyfarniad a wneir gan y tribiwnlys o dan reoliad 12 y caiff Gweinidogion Cymru ddileuʼr SOAA o’r rhestr. 4 Yn achos apêl yn erbyn penderfyniad i ddileu SOAA oʼr rhestr, os ywʼr tribiwnlys, ar unrhyw adeg, yn ystyried bod perygl o niwed difrifol i les personau cyn y dyfernir ar yr apêl, caiff drwy orchymyn ddarparu bod yr SOAA iʼw ystyried fel pe na bai wedi ei gynnwys ar y rhestr at ddibenion adran 56(3) oʼr Ddeddf hyd nes y bydd y tribiwnlys yn dyfarnu ar yr apêl o dan reoliad 12 (neuʼn dirymuʼr gorchymyn cyn dyfarnu ar yr apêl felly). Dyfarnu ar apêl 12 1 Yn achos apêl yn erbyn penderfyniad i beidio â chymeradwyo trefniadau neu i beidio â chymeradwyo newid i drefniadau, caiff y tribiwnlys— a cadarnhau’r penderfyniad i beidio â chymeradwyo, neu b cymeradwyoʼr trefniadau neuʼr newid mewn trefniadau ei hunan. 2 Yn achos apêl yn erbyn penderfyniad i ddileuʼr SOAA oʼr rhestr, caiff y tribiwnlys— a cadarnhau’r penderfyniad, neu b dirymuʼr penderfyniad. 3 Pan foʼr tribiwnlys, o dan baragraff (2)(a), yn cadarnhau penderfyniad, rhaid i Weinidogion Cymru ddileuʼr SOAA oʼr rhestr ar unrhyw ddyddiad y maeʼr tribiwnlys yn ei bennu neu, os nad ywʼn pennu dyddiad, ar unrhyw ddyddiad y mae Gweinidogion Cymru yn ei benderfynu. 4 Yn achos apêl yn erbyn penderfyniad i wrthod cynnwys yr SOAA yn y rhestr, caiff y tribiwnlys— a cadarnhau’r penderfyniad, neu b cyfarwyddo Gweinidogion Cymru i gynnwys yr SOAA yn y rhestr. Kirsty Williams Y Gweinidog Addysg, un o Weinidogion Cymru 26 Tachwedd 2020